فتح المغیث بشرح الفیۃ الحدیث

فتح المغیث بشرح الفیۃ الحدیث یہ حدیث کے علم میں ایک اہم کتاب ہے جسے شمس الدین ابو الخیر محمد بن عبد الرحمن سخاوی نے تصنیف کیا۔ وہ اس کتاب کے مقدمے میں یوں رقم طراز ہیں:

"یہ ایک لطیف اور دقیق تنقیح ہے اور فہم کو نکھارنے والی پاکیزہ تحریر ہے، جس میں میں نے "ألفیة الحدیث" کی شرح کی ہے۔ اس شرح کے ذریعے میں نے اس نظم میں شامل قدیم و جدید علوم کو واضح کیا ہے۔ میں نے اس کے بند خزانے کھول دیے اور اس کی پُراسرار علامات کو روشن دلائل سے واضح کر دیا۔

میں نے شرح کو اس انداز سے ترتیب دیا ہے کہ اس سے صرف وہی گذر سکتا ہے جو گہرے فہم کا حامل ہو، کیونکہ یہی طریقہ معنیٰ کی گہرائی کو زیادہ نمایاں کرتا ہے۔ میں نے ان لوگوں کے لیے، جو صرف نظم کے الفاظ سے دلچسپی رکھتے ہیں، اس طرزِ بیان کو ترک کر دیا ہے، کیونکہ اگر وہ ضد نہ کریں تو یہ انداز زیادہ سہل اور مفید ہے۔

میں نے اس شرح میں ناظم (امام عراقی) کا خوب لحاظ رکھا ہے، تاکہ ان کی برکت حاصل ہو اور اس میں ان امور پر روشنی ڈالی ہے جن کے بغیر فنِ حدیث کے ماہرین اور طلبہ مستغنی نہیں ہو سکتے۔ میں نے شرح کو اس انداز میں لکھا کہ نہ تو یہ حد سے زیادہ طویل ہو کہ پڑھنے والا اُکتا جائے اور نہ اتنی مختصر ہو کہ مفہوم واضح نہ ہو سکے۔ اس لیے کہ تفصیل سے متعلق میں ایک علاحدہ مفصل اور مضبوط شرح پہلے لکھ چکا ہوں، جس میں میں نے ناظم اور شارح کی باتوں پر نکت و تعلیقات درج کی تھیں۔

میں نے اس شرح کو اس زمانے کے لوگوں کی کم ہمتی کو مدنظر رکھتے ہوئے مختصر رکھا ہے، خاص طور پر ان کے لیے جو ابتدائی درجے پر علمِ حدیث سے متعارف ہو رہے ہیں۔ یہ شرح میں نے ان باوقار علما کی درخواست پر لکھی ہے، جنھوں نے میرے ساتھ اس کتاب اور اس کی اصل شرح میں بحث و مباحثہ کیا اور جن کے افکار اس دور کے دیگر اہلِ علم سے بلند تھے۔
اللہ تعالیٰ مجھے، انھیں اور تمام مسلمانوں کو اس سے نفع دے اور اپنے فضل و کرم سے ہمیں ہر خیر کی طرف آسان راستہ عطا فرمائے۔"

 بیرونی روابط 
 .

 حوالہ جات 

زمرہ:باب حدیث/متعلقہ مضامین
زمرہ:مرکزی موضوع ویکی ڈیٹا سے ماخوذ